
Pakuotės lapelis: informacija pacientui

Agnucaston intens plėvele dengtos tabletės
tikrųjų skaistminių vaisių sausasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 mėnesius Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?
1.	Kas yra Agnucaston intens ir kam jis vartojamas 
2.	Kas žinotina prieš vartojant Agnucaston intens
3.	Kaip vartoti Agnucaston intens
4.	Galimas šalutinis poveikis 
5.	Kaip laikyti Agnucaston intens
6.	Pakuotės turinys ir kita informacija


1.	Kas yra Agnucaston intens ir kam jis vartojamas

Agnucaston intens yra augalinis vaistas, vartojamas premenstruaciniam sindromui (kas mėnesį prieš reguliarų menstruacinį kraujavimą pasikartojantiems negalavimams) gydyti, skirtas 18 metų ir vyresnėms suaugusioms moterims. 


2.	Kas žinotina prieš vartojant Agnucaston intens 

Agnucaston intens vartoti draudžiama:
-	jeigu yra padidėjęs jautrumas (alergija) tikrųjų skaistminių vaisių sausajam ekstraktui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju, prieš pradėdami vartoti Agnucaston intens:
-	jeigu sergate arba sirgote estrogenams jautriu vėžiu;
-	jeigu vartojate dopamino agonistų (pvz., tam tikrų vaistų, vartojamų Parkinsono ligai gydyti), dopamino antagonistų (tam tikrų vaistų, vartojamų gydyti šizofreniją, bipolinius sutrikimus, pykinimą ar vėmimą), estrogenų (pvz., pakaitinės hormonų terapijos vaistų) ir antiestrogenų (pvz., tam tikrų vaistų, vartojamų krūties vėžiui gydyti);
-	jeigu Jums buvo pasireiškę hipofizės sutrikimų.

Jeigu vartojant vaistą simptomai pablogėja, pasitarkite su gydytoju.
Jeigu pasireiškia alerginės reakcijos požymių, turite nutraukti šio vaisto vartojimą ir nedelsdami kreiptis į gydytoją (žr. 4 skyrių).

Vaikams ir paaugliams
Nėra svarbių priežasčių vaistą vartoti mergaitėms iki lytinės brandos. Lytiškai subrendusioms mergaitėms ir paauglėms, jaunesnėms kaip18 metų, vaisto vartoti nerekomenduoja, kadangi trūksta reikiamų duomenų.

Kiti vaistai ir Agnucaston intens
Negalima paneigti tikrųjų skaistminių vaisių sąveikos su dopamino agonistais (pvz., tam tikrais vaistais, vartojamais Parkinsono ligai gydyti), dopamino antagonistais (tam tikrais vaistais, vartojamais gydyti šizofreniją, bipolinius sutrikimus, pykinimą ar vėmimą), estrogenais (pvz., pakaitinės hormonų terapijos vaistais) ir antiestrogenais (pvz., tam tikrais vaistais, vartojamais krūties vėžiui gydyti).
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Jeigu lankysitės pas gydytoją ar kitus sveikatos priežiūros specialistus, nepamirškite jiems pasakyti, kad vartojate arba neseniai vartojote šį nereceptinį vaistą.

Nėštumas ir žindymo laikotarpis
Nėra priežasčių šį vaistą vartoti nėštumo laikotarpiu. Agnucaston intens nerekomenduojama vartoti nėštumo laikotarpiu. Nerekomenduojama vartoti žindymo laikotarpiu, kadangi trūksta reikiamų duomenų.
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Vairavimas ir mechanizmų valdymas
Poveikio gebėjimui vairuoti ir valdyti mechanizmus tyrimų neatlikta. Iki šiol turimi duomenys neparodė, kad Agnucaston intens plėvele dengtų tablečių vartojimas gali pabloginti gebėjimą vairuoti ir valdyti mechanizmus. Vis dėlto jeigu pacientei pasireiškia svaigulys, gebėjimas vairuoti ir valdyti mechanizmus gali pablogėti.

Agnucaston intens sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Agnucaston intens sudėtyje yra natrio
Šio vaisto plėvele dengtoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Agnucaston intens

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė 18 metų ir vyresnėms suaugusioms moterims yra 1 plėvele dengta tabletė vieną kartą per parą.

Vartojimo metodas 
Plėvele dengtą tabletę nurykite užgerdami pakankamu kiekiu skysčio (pvz., stikline vandens). Tablečių negalima kramtyti.
Kad būtų pasiektas optimalus gydomasis poveikis, rekomenduojamas ne trumpesnis kaip 3 mėnesių tęstinis vaisto vartojimas (taip pat ir menstruacijų laikotarpiu).
Jeigu po tęstinio ne trumpiau kaip tris mėnesius trunkančio gydymo simptomai išlieka, būtina pasitarti su gydytoju arba vaistininku.

Vaikų populiacija
Nėra svarbių priežasčių vaistą vartoti mergaitėms iki lytinės brandos. Jaunesnėms kaip18 metų mergaitėms ir paauglėms vaisto vartoti nerekomenduoja, kadangi trūksta reikiamų duomenų (žr. 2 skyrių).

Ypatingos populiacijos
Duomenų apie dozavimo nurodymus esant inkstų ar kepenų funkcijos sutrikimui nėra.
Jeigu Jūsų inkstų arba kepenų funkcija sutrikusi, prieš pradėdami vartoti Agnucaston intens, pasitarkite su gydytoju.
Ką daryti pavartojus per didelę Agnucaston intens dozę
Jeigu suvartojote daugiau Agnucaston intens tablečių nei reikėjo arba jeigu vaikas atsitiktinai pavartojo šio vaisto, kreipkitės į gydytoją arba vykite į ligoninę.

Pamiršus pavartoti Agnucaston intens
Negalima vartoti dvigubos dozės norint kompensuoti praleistą tabletę.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Gali pasireikšti sunkių alerginių reakcijų, tokios kaip veido patinimas, dusulys (sunkumas kvėpuoti) ir rijimo pasunkėjimas. Pasireiškus pirmiesiems alerginės reakcijos požymiams, reikia nutraukti šio vaisto vartojimą ir nedelsiant kreiptis į gydytoją (žr. 2 skyrių).

Kitas šalutinis poveikis, kuris gali Jums pasireikšti
(Alerginės) odos reakcijos (tokios kaip išbėrimas ir dilgėlinė), spuogai, galvos skausmas, svaigulys, virškinimo trakto sutrikimai (tokie kaip pykinimas, pilvo skausmas), menstruacijų sutrikimai.
Šalutinių poveikių dažnis nežinomas (negali būti apskaičiuotas pagal turimus duomenis).

Jeigu pasireiškia kitokia nei anksčiau paminėta nepageidaujama reakcija, reikia pasitarti su gydytoju arba vaistininku.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Agnucaston intens

Šiam vaistui specialių laikymo sąlygų nereikia.

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.


6.	Pakuotės turinys ir kita informacija

Agnucaston intens sudėtis
Vienoje plėvele dengtoje tabletėje yra 20 mg Vitex agnus-castus L., fructus (tikrųjų skaistminių vaisių) sausojo ekstrakto (7–11:1). Ekstrakcijos tirpiklis: etanolis 70 % (V/V). 

Pagalbinės medžiagos yra:
Povidonas 30, bevandenis koloidinis silicio dioksidas, bulvių krakmolas, laktozė monohidratas, mikrokristalinė celiuliozė, kroskarmeliozės natrio druska, magnio stearatas (augalinis), Opadry amb II (sudėtyje yra polivinilo alkoholio, talko, titano dioksido (E 171), glicerolio monokaprilokaprato ir natrio laurilsulfato).

Agnucaston intens išvaizda ir kiekis pakuotėje
Pakuotė, kurioje yra 30 plėvele dengtų tablečių.
Pakuotė, kurioje yra 60 plėvele dengtų tablečių.
Pakuotė, kurioje yra 90 plėvele dengtų tablečių.

Gali būti tiekiamos ne visų dydžių pakuotės.

Agnucaston intens yra balta arba šviesiai pilka, apvali, abipus išgaubta plėvele dengta tabletė blankiu paviršiumi. Tabletės skersmuo yra 9,0–9,2 mm.

Registruotojas ir gamintojas
BIONORICA SE
Kerschensteinerstraße 11-15
92318 Neumarkt
Vokietija
Tel.: +49 (0)9181 231-90
Faksas: +49 (0)9181 231-265

Jeigu apie šį vaistą norite sužinoti daugiau, kreipkitės į vietinį registruotojo atstovą.

Bionorica Lithuania
Šiaulių g. 10 57
LT-01134 Vilnius
Lietuva
Tel.: +370 5 2157481
El. paštas: info@bionorica.lt

Šis vaistas Europos ekonominės erdvės valstybėse narėse registruotas tokiais pavadinimais:
Austrija 			Agnucaston forte Filmtabletten
Bulgarija, Danija		Cyclodynon forte
[bookmark: _Hlk74248693]Estija 				Agnucaston intens
Kroatija, Prancūzija, Lenkija,	Cyclodynon
Slovėnija, Švedija		
Čekijos Respublika		Agnucaston pro ženy
Vokietija, Liuksemburgas		Agnucaston 20 mg
Vengrija			Agnucaston Forte 20 mg filmtabletta
Italija				Agnucaston
Latvija			Agnucaston 20 mg apvalkotās tabletes
Lietuva			Agnucaston intens plėvele dengtos tabletės
Rumunija			Cyclodynon comprimate filmate
Slovakija			Agnucaston forte
Ispanija			Agnucaston 20 mg comprimidos recubiertos

Šis pakuotės lapelis paskutinį kartą peržiūrėtas 2026-08-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


